Εκθεση υποβαλλομενη απο την Επιτροπη και την ευρωπαϊκη τραπεζα επενδυσεων προς το Συμβουλιο - Δραστηριότητες του ΕΤΕπ με επιχειρηματικά κεφάλαια προερχόμενα από ιδίους πόρους

1. Στοχοσ

Η Επιτροπή και η Ευρωπαϊκή Τράπεζα Επενδύσεων υποβάλλουν προς το Συμβούλιο την παρούσα έκθεση, η οποία αναφέρεται στις πράξεις του Ευρωπαϊκού Ταμείου Επενδύσεων (ΕΤΕπ) με επιχειρηματικά κεφάλαια προερχόμενα από τους ιδίους πόρους του. Με δήλωση στην οποία προέβη στις 21 Μαΐου 1996, το Συμβούλιο ζητούσε να του υποβληθεί η έκθεση αυτή πριν οι ως άνω πράξεις του ΕΤΕπ καλύψουν το 20% των ιδίων κεφαλαίων του (καταβεβλημένα κεφάλαια συν αδιανέμητα κέρδη).

2. Εισαγωγη

Το ΕΤΕπ συστάθηκε το 1994 ως εταιρεία δημόσιου και ιδιωτικού χαρακτήρα, με τριμερή συμμετοχή: της ΕΤΕ, της Ευρωπαϊκής Κοινότητας, εκπροσωπούμενης από την Ευρωπαϊκή Επιτροπή, και χρηματοπιστωτικών ιδρυμάτων από όλα τα κράτη μέλη της Ευρωπαϊκής Ένωσης. Οι δραστηριότητες του ΕΤΕπ εστιάσθηκαν σε δύο τομείς κοινοτικού ενδιαφέροντος, και συγκεκριμένα στα Διευρωπαϊκά Δίκτυα (ΔΕΔ) και στις Μικρές και Μεσαίες Επιχειρήσεις (ΜΜΕ). Εγγυήθηκε δε τη χορήγηση δανείων για επιλέξιμα σχέδια και στους δύο ως άνω τομείς. Το 1996, επετράπη στο ΕΤΕπ να προβαίνει σε πράξεις με επιχειρηματικά κεφάλαια προερχόμενα από τους ιδίους του πόρους και προς όφελος των ΜΜΕ, και τούτο με ανώτατο όριο το 30% των ιδίων του κεφαλαίων. Εκτός του πλαισίου των ισολογισμών του, το ΕΤΕπ διαχειρίζεται κεφάλαια για λογαριασμό της Επιτροπής και της ΕΤΕ ως θεματοφύλακας. Οι σημερινές καταπιστεύσεις αφορούν διευκολύνσεις προς τις ΜΜΕ με σημαντικά επιχειρηματικά κεφάλαια και εγγυοδοσίες.

Το 1996, και σε συνάρτηση με τη χορήγηση έγκρισης προς το ΕΤΕπ για την απόκτηση συμμετοχών με ιδίους πόρους, το Συμβούλιο εξέδωσε την ακόλουθη δήλωση: «Πριν υποστηρίξει την απόκτηση συμμετοχών καθ' υπέρβαση του 20% των ιδίων κεφαλαίων του ΕΤΕπ, η Επιτροπή συντάσσει από κοινού με τη Τράπεζα, και το ενωρίτερο το 1998, σχετική έκθεση. Η έκθεση αυτή εξετάζει και αξιολογεί το αν οι προηγηθείσες αποκτήσεις συμμετοχών υπήρξαν επιτυχείς και προσδιορίζει αν και, εφόσον συντρέχει περίπτωση, πώς ενδείκνυται να επεκταθούν οι αποκτήσεις συμμετοχών εκ μέρους του ΕΤΕπ μέχρι το ανώτατο όριο του 30% που έχει καθορίσει η Γενική Συνέλευση του ΕΤΕπ. Η εν λόγω έκθεση εξετάζεται από το Συμβούλιο»

Μετά τα συμπεράσματα του Ευρωπαϊκού Συμβουλίου που πραγματοποιήθηκε τον Μάρτιο του 2000 στη Λισαβώνα, περί αυξημένης υποστήριξης των επιχειρηματικών κεφαλαίων προς τις ΜΜΕ, οι μέτοχοι του ΕΤΕπ ενέκριναν τον Ιούνιο του 2000 τη μεταρρύθμιση του ταμείου αυτού με σκοπό τη μετατροπή του σε βασικό χρηματοδοτικό μέσο των κοινοτικών πολιτικών που αφορούν τις ΜΜΕ. Το ΕΤΕπ παρεμβαίνει πλέον με επιχειρηματικά κεφάλαια και εγγυήσεις που είτε προέρχονται από τα ίδια κεφάλαιά του είτε εγγράφονται στο πλαίσιο καταπιστεύσεων εκ μέρους της ΕΤΕ και της Ευρωπαϊκής Κοινότητας.

Μετά το Ευρωπαϊκό Συμβούλιο της Λισαβώνας και τη μεταρρύθμιση του ΕΤΕπ, η οποία ενεκρίθη από το ECOFIN στις 5 Ιουνίου 2000, η ετήσια γενική συνέλευση των μετόχων ενέκρινε στις 19 Ιουνίου 2000 το νέο καταστατικό και τον νέο εσωτερικό κανονισμό, όπου πλέον δεν αναφέρεται ανώτατο όριο ως προς την απόκτηση συμμετοχών.

Στις 24 Οκτωβρίου 2000, τα διοικητικά συμβούλια της ΕΤΕ και του ΕΤΕπ ενέκριναν τη μεταφορά όλων των εντός της ΕΕ δραστηριοτήτων επιχειρηματικού κεφαλαίου της ΕΤΕ (τόσο του υπάρχοντος χαρτοφυλακίου όσο και των πρόσθετων κεφαλαίων που προορίζονταν για νέες δραστηριότητες επιχειρηματικού κεφαλαίου) στο ΕΤΕπ, οπότε δημιουργήθηκε στο ΕΤΕπ ένα δυναμικό μεσοπρόθεσμων επενδύσεων επιχειρηματικών κεφαλαίων που υπερέβαινε τα EUR 3 δισεκ. Τούτο θα δώσει σημαντική ώθηση στον ευρωπαϊκό τομέα των επιχειρηματικών κεφαλαίων, ιδίως δε σε εκείνους τους υποτομείς στους οποίους απευθύνεται το ΕΤΕπ. Ταυτόχρονα, αποφασίσθηκε να μεταφερθούν οι δραστηριότητες του ΕΤΕπ στον τομέα των ΔΕΔ στην ΕΤΕ.

Είναι γεγονός ότι το ΕΤΕπ διαθέτει όλες τις προϋποθέσεις για να αποβεί σημαντικός παράγοντας στην ευρωπαϊκή αγορά των επιχειρηματικών κεφαλαίων, συμπληρώνοντας τις δυνάμεις της αγοράς που διαμορφώνουν την προσφορά και τη ζήτηση. Ωστόσο, για να διαδραματίσει όπως πρέπει τον ρόλο του το ΕΤΕπ πρέπει να είναι σε θέση να διαθέτει μεγαλύτερο μέρος από τους ιδίους πόρους του για δραστηριότητες επιχειρηματικού κεφαλαίου.

3. Περιγραφη τησ αποστολησ και των δραστηριοτητων του ΕΤΕπ

Σύμφωνα με το άρθρο 2 του καταστατικού του, το Ευρωπαϊκό Ταμείο Επενδύσεων συμβάλλει στην επιδίωξη των στόχων της Κοινότητας: Πιο συγκεκριμένα, έχει ως αποστολή την ανάπτυξη της κοινωνίας της γνώσης (με κέντρο βάρους την καινοτομία, την ανάπτυξη και την απασχόληση), την προώθηση του επιχειρηματικού πνεύματος, την περιφερειακή ανάπτυξη και τη συνοχή της Ένωσης.

Το ΕΤΕπ δρα ανεξάρτητα και με εμπορικά κριτήρια, με γνώμονα τους όρους της αγοράς. Σύμφωνα με το άρθρο 24 του καταστατικού του, επιδιώκει εύλογες αποδόσεις για τους μετόχους του.

Στο πλαίσιο του ρόλου του ως «βραχίονα των επιχειρηματικών κεφαλαίων του ομίλου της ΕΤΕ», το ΕΤΕπ χρησιμοποιεί τα σημαντικά χρηματοοικονομικά μέσα που έχει στη διάθεσή του, για να υποστηρίζει πρόσθετες επενδύσεις στην ευρωπαϊκή αγορά των επιχειρηματικών κεφαλαίων και για να αντισταθμίζει τυχόν ανεπάρκειες της αγοράς. Στο πλαίσιο αυτό, η δράση του εντάσσεται πλήρως στη στρατηγική που έγκειται στον εφοδιασμό της Ευρώπης με μια ολοένα πιο καινοτόμο και ανταγωνιστική οικονομία, η οποία οδηγεί στη δημιουργία υψηλής στάθμης θέσεων εργασίας.

Το ΕΤΕπ παίζει καταλυτικό ρόλο ως προς την προσέλκυση χρηματοδοτικών πόρων από τον ιδιωτικό τομέα και βελτιστοποιεί την επίδραση και το όφελος των πράξεων στις οποίες συμμετέχει σε στενή συνεργασία με τον χρηματοπιστωτικό τομέα. Συμβάλλει δε και στην καθιέρωση των καλύτερων πρακτικών της αγοράς στους τομείς όπου δραστηριοποιείται.

Η διαχείριση του ΕΤΕπ

Το ΕΤΕπ διοικείται σε καθημερινή βάση από έναν Διευθύνοντα Σύμβουλο (Chief Executive). Αυτός αναφέρεται στο Διοικητικό Συμβούλιο (Board of Directors), το οποίο συγκροτείται από εκπροσώπους των τριών κατηγοριών μετόχων και συνέρχεται τουλάχιστον τέσσερις φορές ετησίως. Πέρα από τον εποπτικό του ρόλο, το Διοικητικό Συμβούλιο είναι υπεύθυνο για την έγκριση των διοικητικών αποφάσεων (έγκριση των σχεδίων). Οι ίδιοι οι μέτοχοι συνέρχονται μία φορά ετησίως σε Γενική Συνέλευση, και τούτο με σκοπό ιδίως την έγκριση της ετήσιας έκθεσης και του ισολογισμού, ο οποίος έχει πριν επικυρωθεί από το Ελεγκτικό Συμβούλιο (Audit Board).

Η επενδυτική πολιτική του ΕΤΕπ

Στο πλαίσιο των δραστηριοτήτων του με επιχειρηματικά κεφάλαια, το ΕΤΕπ:

* λειτουργεί μέσω εταιρειών κεφαλαίων:

Το ΕΤΕπ δεν επενδύει απευθείας σε επιχειρήσεις, αλλά αποκλειστικά σε εξειδικευμένες εταιρείες επιχειρηματικών κεφαλαίων, οι οποίες εξασφαλίζουν επιχειρηματικές συμμετοχές ή διαθέτουν επιχειρηματικά κεφάλαια για τη χρηματοδότηση της ανάπτυξης.

* εστιάζεται σε αναπτυσσόμενες επιχειρήσεις:

Το ΕΤΕπ δίδει προτεραιότητα στις επενδύσεις σε μικρότερες επιχειρήσεις με υψηλό ρυθμό ανάπτυξης και δυναμικό δημιουργίας θέσεων εργασίας.

* λειτουργεί σε ολόκληρη την Ευρωπαϊκή Ένωση και στις υποψήφιες προς ένταξη χώρες, ή σε χώρες που γειτνιάζουν με την Κοινότητα, όταν πρόκειται για σχέδια διασυνοριακά:

Το ΕΤΕπ διαθέτει τα κεφάλαιά του με συγκεκριμένους στόχους σε ολόκληρη την ΕΕ, δίδοντας προτεραιότητα στις ευρωπαϊκές επιχειρήσεις.

* υποστηρίζει τις επαγγελματικές ομάδες διαχείρισης:

Το ΕΤΕπ αναγνωρίζει ότι η επιτυχία χρειάζεται επαγγελματική αντιμετώπιση.

* λειτουργεί ως καταλύτης:

Το ΕΤΕπ αποκτά μειοψηφικές συμμετοχές, οι οποίες ενθαρρύνουν τη συμμετοχή μεγάλου φάσματος επενδυτών, ιδίως από τον ιδιωτικό τομέα.

* επιδιώκει εμπορική απόδοση:

Το ΕΤΕπ λειτουργεί με εμπορικά κριτήρια, οπότε αναμένει τις αποδόσεις που συνάδουν με τον χαρακτήρα του ως ταμείου επιχειρηματικών κεφαλαίων.

* συμμετέχει επί ίσοις όροις:

Το ΕΤΕπ επενδύει επί ίσοις όροις με τους υπόλοιπους επενδυτές.

* ενθαρρύνει τις καλύτερες πρακτικές της αγοράς:

Το ΕΤΕπ προσδοκά, οι εταιρείες κεφαλαίου στις οποίες συμμετέχει να λειτουργούν σύμφωνα με τις καλύτερες πρακτικές της αγοράς.

4. Χρονολογιο των σημαντικοτερων γεγονοτων

* 27/3/1996 : Το Εποπτικό Συμβούλιο ενέκρινε το 30% ως ανώτατο όριο για τις δραστηριότητες επιχειρηματικού κεφαλαίου του ΕΤΕπ, στη συνέχεια δε τούτο υπεβλήθη στη Γενική Συνέλευση για να συμπεριληφθεί στον εσωτερικό κανονισμό.

* 21/5/1996 : Το Συμβούλιο, με σχετική δήλωση, καθιέρωσε το 20% ως ανώτατο όριο.

* 18/6/1996 : Η Γενική Συνέλευση επέτρεψε στο ΕΤΕπ να αναλαμβάνει πράξεις απόκτησης συμμετοχών μέχρι το 30% των ιδίων κεφαλαίων του και επεσήμανε ότι, εφόσον εξαντλείται το 20%, θα πραγματοποιείται ενδιάμεση εξέταση.

* 25/9/1996 : Το Εποπτικό Συμβούλιο ενέκρινε τη δέσμευση του ΕΤΕπ να υποβάλλει προς το Συμβούλιο έκθεση εφόσον εξαντλείται το όριο του 20%.

* 19/6/2000 : Στο νέο καταστατικό και στον νέο εσωτερικό κανονισμό που θεσπίσθηκαν στο πλαίσιο της μεταρρύθμισης του ΕΤΕπ δεν γίνεται πλέον μνεία ανωτάτων ορίων.

* 24/4/2001 : Το Διοικητικό Συμβούλιο αποφάσισε να προτείνει στη Γενική Συνέλευση την κατάργηση των ορίων του 20% και του 30% για τις συμμετοχές του ΕΤΕπ. Επιπλέον δε, και χωρίς να γίνεται υπέρβαση του ύψους των ιδίων κεφαλαίων, προτείνεται να καθιερωθεί από το Διοικητικό Συμβούλιο ένα επιχειρησιακό όριο επί των ιδίων κεφαλαίων για τις επενδύσεις επιχειρηματικού κεφαλαίου, με γνώμονα τις παρούσες και τις μελλοντικές πράξεις εγγυοδοσίας υπέρ ΜΜΕ βάσει των ιδίων κεφαλαίων.

* 22/5/2001 : Η Γενική Συνέλευση ενέκρινε την ως άνω πρόταση του Διοικητικού Συμβουλίου.

5. Η παρουσα κατασταση και τα πρωτα αποτελεσματα

Το ΕΤΕπ έχει ως κύριο στόχο τη χρηματοδότηση ΜΜΕ που καινοτομούν και δημιουργούν θέσεις εργασίας, μέσω της συμμετοχής σε εταιρείες επιχειρηματικών κεφαλαίων στην Ένωση και στις υποψήφιες χώρες [1].

[1] Σύμφωνα με το άρθρο 23 του καταστατικού του, το ΕΤΕπ μπορεί να ασκεί τις δραστηριότητές του σε χώρες που έχουν υποβάλει αίτηση ένταξης στην Κοινότητα και για τις οποίες η διαδικασία ένταξης έχει ήδη αρχίσει, ή σε χώρες γειτνιάζουσες με την Κοινότητα, ενόσω πρόκειται για διασυνοριακά σχέδια.

Μέσω των χρηματοδοτήσεων, το ΕΤΕπ δρα ως καταλύτης, ιδίως υποστηρίζοντας εταιρείες κεφαλαίων οι οποίες διαφορετικά δεν θα ήσαν σε θέση να ενεργοποιηθούν και να δραστηριοποιηθούν τόσο σύντομα, με την ίδια εμβέλεια και με την ίδια επιτυχία. Ως ευρωπαϊκός θεσμός, το ΕΤΕπ θα διατηρήσει τη γενική εποπτεία της αγοράς των επιχειρηματικών κεφαλαίων. Οι επενδύσεις του πρέπει να προσελκύσουν επενδύσεις από τον ιδιωτικό τομέα και να συμβάλουν στη δημιουργία μιας αγοράς περισσότερο δυναμικής και ομοιογενούς. Ακόμη, το ΕΤΕπ επιδιώκει πράξεις κυρίως σε τομείς όπου οι ανεπάρκειες της αγοράς παρεμποδίζουν την εδραίωση μιας αποτελεσματικής και ισόρροπης αγοράς για τα επιχειρηματικά κεφάλαια. Οι ανεπάρκειες αυτές είναι δυνατόν να σχετίζονται με κάποιον τομέα των χρηματοδοτήσεων με επιχειρηματικά κεφάλαια (π.χ., προετοιμασία και εκκίνηση επιχειρήσεων), με κάποια γεωγραφική περιοχή (π.χ., μεσογειακές χώρες) ή με κάποιον τομέα δραστηριότητας.

Οι επενδύσεις του θα πρέπει να απευθύνονται κατά κύριον λόγο σε εταιρείες κεφαλαίων «εκκίνησης». Ωστόσο, το ΕΤΕπ θα ασχολείται και με:

- τη συγκέντρωση κεφαλαίων, ιδίως στην περίπτωση επενδύσεων για τη μετάβαση στην ηλεκτρονική εποχή ("e-migration"), με στόχο τη διάδοση της καινοτομίας σε όλες τις ΜΜΕ.

- τις εταιρείες κεφαλαίων που απευθύνονται σε συγκεκριμένους κλάδους ή τεχνολογίες (π.χ., βιοτεχνολογίες, αγροτοβιομηχανίες, νανοτεχνολογίες, προωθητικές τεχνολογίες ("enabling technologies") κ.λ.π.).

- τα περιφερειακά ταμεία.

- τα ταμεία για τη χρηματοδότηση της αξιοποίησης των αποτελεσμάτων της έρευνας και της ανάπτυξης.

- τα ταμεία πανευρωπαϊκής εμβέλειας.

5.1. Συμμετοχές επιχειρηματικού κεφαλαίου με ιδίους πόρους

Το ΕΤΕπ υπέγραψε την πρώτη πράξη επιχειρηματικής συμμετοχής με ιδίους πόρους το 1997, μέχρι δε το τέλος του 2000 δέσμευσε επιχειρηματικά κεφάλαια ύψους EUR 74,9 εκατ. για 27 εταιρείες επιχειρηματικών κεφαλαίων, οι οποίες συγκεντρώνουν, όλες μαζί, EUR 1.688,2 εκατ. για επενδύσεις σε 474 επιχειρήσεις, οπότε προκύπτει πολλαπλασιαστής 22.

Οι συνολικές εκταμιεύσεις ανέρχονται σε EUR 59,5 εκατ. και αντιστοιχούν στο 79,4% των δεσμευμένων κεφαλαίων.

Μέχρι σήμερα, οι συνολικές αποδόσεις (δηλαδή οι αποπληρωμές εκ μέρους των εταιρειών κεφαλαίων) προς το ΕΤΕπ ανέρχονται σε EUR 23 εκατ., δηλαδή στο 31% των επενδυθέντων κεφαλαίων. Από τις δεκαέξι εταιρείες που απέδωσαν χρήματα, οι τέσσερις έχουν ήδη αποπληρώσει τα κεφάλαια που το ΕΤΕπ είχε ενδύσει σ' αυτές. Αν και είναι νωρίς να εκτιμηθούν οι συνολικές μελλοντικές αποπληρωμές, δεδομένου ότι πολλές επενδύσεις βρίσκονται ακόμη σε πρώιμο στάδιο και θα χρειασθούν χρόνο για να ωριμάσουν, οι μέχρι τώρα σημαντικές ανακτήσεις κεφαλαίων είναι ενθαρρυντικές.

Οι πράξεις επιχειρηματικού κεφαλαίου του ΕΤΕπ με ίδια κεφάλαια καλύπτουν ένδεκα κράτη μέλη. Στο μέλλον οι πράξεις αυτές είναι δυνατόν να συμπεριλάβουν και πανευρωπαϊκής εμβέλειας ταμεία καθώς και ταμεία στις υποψήφιες χώρες.

Όσον αφορά τη φάση παρέμβασης, τα επενδυθέντα κεφάλαια αφορούν κατά το 75% την εκκίνηση, κατά το 22% την επέκταση και κατά το 3% τη φάση πριν από τη δημόσια εγγραφή.

Στο παράρτημα περιλαμβάνεται αναλυτικός πίνακας των πράξεων επιχειρηματικού κεφαλαίου του ΕΤΕπ με ίδια κεφάλαια.

5.2. ΜΜΕ ως αποδέκτες επενδύσεων

Οι εταιρείες επιχειρηματικών κεφαλαίων στις οποίες το ΕΤΕπ έχει επενδύσει ίδια κεφάλαια διαθέτουν αυτή τη στιγμή συμμετοχές σε 474 ΜΜΕ, με συνολικό ύψος EUR 764,1 εκατ. Τα μερίδια σε 19 ΜΜΕ έχουν εκχωρηθεί, ενώ 10 επενδύσεις έχουν αποσβεσθεί.

Όπως εμφαίνεται και στο παράρτημα, επενδύσεις χαρτοφυλακίου έχουν πραγματοποιηθεί σε 14 κράτη μέλη καθώς και σε χώρες εκτός ΕΕ. Εντός της ΕΕ, τις περισσότερες επενδύσεις προσελκύουν η Γαλλία (23%), το Ηνωμένο Βασίλειο (21%) και η Γερμανία (18%).

Από το παράρτημα προκύπτει ότι το 95% των επενδύσεων μπορεί να θεωρηθεί ότι αφορά τομείς υψηλής τεχνολογίας, με το 52% στις ΤΠ και το 15% στη βιοτεχνολογία και στους συναφείς τομείς.

Οι επενδύσεις αυτές, οι οποίες απευθύνονται σε επιχειρήσεις υψηλής τεχνολογίας και υψηλής ανάπτυξης, διαδραματίζοντας ουσιώδη ρόλο κατά την εκκίνηση και την περαιτέρω ανάπτυξη των επιχειρήσεων αυτών, ασκούν ως εκ τούτου επίδραση και στη δημιουργία θέσεων εργασίας εντός της Ευρωπαϊκής Ένωσης. Η ορθή αξιολόγηση αυτής της επίδρασης συνολικά θα καταστεί δυνατή μόνο σε μεταγενέστερη φάση, αλλά τα στοιχεία που ήδη παρέχουν οι αποδέκτες των επενδύσεων είναι ενθαρρυντικά.

Όσον αφορά την πολλαπλασιαστική επίδραση, είναι ενδιαφέρουσα μια σύγκριση των συνολικών καταβεβλημένων επενδύσεων του ΕΤΕπ, ύψους EUR 59,5 εκατ., με τις συνολικές επενδύσεις των εταιρειών επιχειρηματικών κεφαλαίων, ύψους EUR 764,1 εκατ., οπότε προκύπτει πολλαπλασιαστής 12,8.

6. Χρησιμοποιηση των πορων

Κατά τα πρώτα έτη των δραστηριοτήτων του με επιχειρηματικά κεφάλαια, το ανώτατο όριο του 20% επί των ιδίων πόρων του ΕΤΕπ αντιστοιχούσε περίπου σε EUR 80 εκατ. Με γνώμονα το όριο αυτό, κατά τα τέλη του 1997 οι δεσμεύσεις επιχειρηματικών κεφαλαίων ανέρχονταν σε EUR 25,7 εκατ., και κατά τα τέλη του 1998 σε EUR 58,4 εκατ. Το 1999, λόγω της ραγδαίας αύξησης των δραστηριοτήτων κατά τα προηγούμενα έτη, οι νέες δεσμεύσεις μειώθηκαν, δεδομένου ότι οι συνολικές δεσμεύσεις, ανερχόμενες σε EUR 70,9 εκατ., άρχισαν να προσεγγίζουν το όριο του 20%.

Κατά το 2000 πραγματοποιήθηκε η μεταρρύθμιση και η αναδιάρθρωση του ΕΤΕπ, οι οποίες οδήγησαν κατά πρώτον σε αύξηση του μετοχικού κεφαλαίου. Τούτο είχε ως αποτέλεσμα τη διαμόρφωση σε EUR 91εκατ. των ίδιων πόρων που διατίθενται για τη χορήγηση επιχειρηματικών κεφαλαίων. Κατά δεύτερον, και κατά την περίοδο αναδιάρθρωσης, σημειώθηκε μια εύλογη στασιμότητα των δραστηριοτήτων. Μετά την αναδιοργάνωση, τον επαναπροσανατολισμό και τη νέα εκκίνηση, το ΕΤΕπ προβάλλει ως ένας ισχυρός δίαυλος ροής επιχειρηματικών κεφαλαίων, με πολλές πράξεις να έχουν ήδη εγκριθεί και με πρόβλεψη της δυνατότητας επενδύσεων από κοινού με την ΕΤΕ.

7. Γενικη θεωρηση

Ειδικευόμενο στα επιχειρηματικά κεφάλαια, το ΕΤΕπ προσπαθεί να παρεμβαίνει στην πολύ πρώιμη φάση των επενδύσεων, όπου μπορεί να δράσει ως καταλύτης. Ακόμη, επιδιώκει την τροφοδότηση των πανευρωπαϊκής εμβέλειας ταμείων και να χρηματοδοτεί τομείς τους οποίους αμελούν οι αγορές των επιχειρηματικών κεφαλαίων, πράγμα που, όσον αφορά τις υψηλές τεχνολογίες, μπορεί μερικές φορές να οφείλεται και στις επικρατούσες εκάστοτε τάσεις.

Προς τούτο, και για να έχει ουσιαστικά αποτελέσματα, το ΕΤΕπ, πέρα από τη διάθεση κεφαλαίων τα οποία του εξασφαλίζονται από την ΕΤΕ και την Ευρωπαϊκή Κοινότητα, χρειάζεται να χρησιμοποιεί και τους δικούς του πόρους, έτσι ώστε να υπογραμμίζει τη δέσμευσή του και να τονίζει την αξιοπιστία του. Και πράγματι, ως έναν βαθμό χρειάζεται η συγχρηματοδότηση από το ΕΤΕπ των πράξεων επιχειρηματικού κεφαλαίου που εκτελεί για λογαριασμό της ΕΤΕ.

Λόγω της επιτάχυνσης και του μεγαλύτερου ύψους των επενδύσεων, οι ίδιοι πόροι του ΕΤΕπ που καθίστανται διαθέσιμοι εντός του ορίου του 20% έχουν στην ουσία εξαντληθεί, οπότε δεν θα ήταν εφικτές νέες δεσμεύσεις. Ακόμη και το όριο του 30% θα επέτρεπε περιορισμένη μόνο ανάπτυξη και δεν θα άφηνε αρκετόν χώρο ώστε το ΕΤΕπ να επιτύχει τον φιλόδοξο στόχο που του έχει ανατεθεί από τους μετόχους του. Κατά τη διάρκεια της μεταρρύθμισής τους, αναγνωρίσθηκε ότι το ΕΤΕπ έχει να διαδραματίσει σημαντικό ρόλο ως ευρωπαϊκός θεσμός διαχείρισης επιχειρηματικών κεφαλαίων. Το επιχειρησιακό σχέδιο του ΕΤΕπ για το 2001 και οι επακόλουθες ενέργειες κατά τα επόμενα έτη σαφώς επιδιώκουν την εκπλήρωση αυτής της αποστολής.

Για να μπορέσει το ΕΤΕπ να διαδραματίσει όπως πρέπει τον ρόλο του και να ικανοποιήσει την απαίτηση που εμπεριέχεται στην αποστολή που του έχει ανατεθεί στον τομέα των επιχειρηματικών κεφαλαίων από την ΕΤΕ, να διατηρεί δηλαδή ένα ορισμένο επίπεδο συγχρηματοδότησης, είναι αναγκαίο να μην υπονομεύονται οι σχετικές δραστηριότητές του από την έλλειψη πόρων. Εξάλλου, είναι ανάγκη να διατηρούνται αποθεματικά, τόσο σε ρευστό όσο και σε κεφάλαια, για την υποστήριξη των υποχρεώσεων του ΕΤΕπ, και ιδιαίτερα όσον αφορά τις σημερινές και τις μελλοντικές εγγυοδοσίες από ίδιους πόρους υπέρ των ΜΜΕ.

Ως εκ τούτου, στο μέλλον, και μετά από την εκ μέρους της Γενικής Συνέλευσης επικύρωση της κατάργησης των υφιστάμενων ανώτατων ορίων, χωρίς ωστόσο να σημειώνεται υπέρβαση του ύψους των ιδίων πόρων, το Διοικητικό Συμβούλιο θα καθορίσει ένα επιχειρησιακό όριο για τις επενδύσεις επιχειρηματικών κεφαλαίων με άντλησή τους από τους ιδίους πόρους.

Παράρτημα

Βασικά στοιχεία

>ΘΕΣΗ ΠIΝΑΚΑ>

Πίνακας 1 - Κατανομή δεσμευμένων κεφαλαίων κατά χώρα

>ΘΕΣΗ ΠIΝΑΚΑ>

EΤΕ - Δεσμευμένα κεφάλαια κατά χώρα

>ΑΝΑΦΟΡΑ ΣΕ ΓΡΑΦΗΚΟ>

Πίνακας 2 - Κατανομή των δεσμευμένων κεφαλαίων κατά νόμισμα

>ΘΕΣΗ ΠIΝΑΚΑ>

EΤΕ - Δεσμευμένα κεφάλαια κατά νόμισμα

>ΑΝΑΦΟΡΑ ΣΕ ΓΡΑΦΗΚΟ>

Πίνακας 3 - Κατανομή των αντληθέντων κεφαλαίων κατά νόμισμα

>ΘΕΣΗ ΠIΝΑΚΑ>

EΤΕ - Αντληθέντα κεφάλαια κατά νόμισμα

>ΑΝΑΦΟΡΑ ΣΕ ΓΡΑΦΗΚΟ>

Πίνακας 4 - Τα κυριότερα στοιχεία του ΕΤΕ

>ΘΕΣΗ ΠIΝΑΚΑ>

Πίνακας 5 - Χαρακτηριστκά των μέσων απόκτησης συμμετοχών (ΜΑΣ)

>ΘΕΣΗ ΠIΝΑΚΑ>

Πίνακας 6 - Επενδύσεις των μέσων απόκτησης συμμετοχών (ΜΑΣ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Διάγραμμα 1 - Φάση επενδυτικής παρέμβασης

>ΑΝΑΦΟΡΑ ΣΕ ΓΡΑΦΗΚΟ>

Διάγραμμα 2 - Τόπος εγκατάστασης διαχειριστών

>ΑΝΑΦΟΡΑ ΣΕ ΓΡΑΦΗΚΟ>

>ΘΕΣΗ ΠIΝΑΚΑ>

Διάγραμμα 3 - Τομεακή κατανομή των αποδεκτών των επενδύσεων

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>

Διάγραμμα 4 - Γεωγραφική κατανομή των αποδεκτών επενδύσεων

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>